CELEX: 52021PC0671
Language: el
Date: 2021-11-03
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 32η Συνέλευση του Διεθνούς Ναυτιλιακού Οργανισμού σχετικά με την έγκριση τροποποιήσεων των κατευθυντήριων γραμμών βάσει του εναρμονισμένου συστήματος ελέγχου και πιστοποίησης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.11.2021
            COM(2021) 671 final
            2021/0352(NLE)
            
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 32η Συνέλευση του Διεθνούς Ναυτιλιακού Οργανισμού σχετικά με την έγκριση τροποποιήσεων των κατευθυντήριων γραμμών βάσει του εναρμονισμένου συστήματος ελέγχου και πιστοποίησης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης κατά την 32η Συνέλευση του Διεθνούς Ναυτιλιακού Οργανισμού (ΔΝΟ), η οποία θα πραγματοποιηθεί σε εικονικό περιβάλλον από τις 6 έως τις 15 Δεκεμβρίου 2021. 
            
            
               Κατά τη διάρκεια της 32ης Συνέλευσης (A 32), προβλέπεται η έγκριση σχεδίου κατευθυντήριων γραμμών ελέγχου βάσει του εναρμονισμένου συστήματος ελέγχου και πιστοποίησης (HSSC) του 2021 και η ανάκληση του ψηφίσματος Α.1140(31) της Συνέλευσης, με το οποίο η Συνέλευση του ΔΝΟ, κατά την 31η σύνοδό της, ενέκρινε τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) του 2019.
            
            
               2.Πλαίσιο της πρότασης
            
            
               2.1.Η Σύμβαση περί Διεθνούς Ναυτιλιακού Οργανισμού 
            
            
               Με τη Σύμβαση περί Διεθνούς Ναυτιλιακού Οργανισμού (ΔΝΟ) ιδρύεται ο ΔΝΟ. Σκοπός του ΔΝΟ είναι να αποτελέσει ένα φόρουμ συνεργασίας στο πεδίο των ρυθμίσεων και των πρακτικών επί πάσης φύσεως τεχνικών θεμάτων που άπτονται της διεθνούς εμπορικής ναυτιλίας. Στόχος του είναι επίσης να ενθαρρύνει τη γενική αποδοχή των υψηλότερων κατά το δυνατόν προτύπων όσον αφορά την ασφάλεια της ναυτιλίας, την αποτελεσματικότητα της ναυσιπλοΐας, την πρόληψη και τον έλεγχο της θαλάσσιας ρύπανσης από πλοία, με την παράλληλη προώθηση ισότιμων όρων ανταγωνισμού. Ασχολείται επίσης με τον χειρισμό συναφών διοικητικών και νομικών θεμάτων.
            
            
               Η Σύμβαση άρχισε να ισχύει στις 17 Μαρτίου 1958.
            
            
               Όλα τα κράτη μέλη είναι συμβαλλόμενα μέρη της Σύμβασης. 
            
            
               2.2.Ο Διεθνής Ναυτιλιακός Οργανισμός 
            
            
               Ο Διεθνής Ναυτιλιακός Οργανισμός (ΔΝΟ) είναι ο ειδικευμένος οργανισμός των Ηνωμένων Εθνών που είναι αρμόδιος για την ασφάλεια και την προστασία της ναυτιλίας και την πρόληψη της θαλάσσιας ρύπανσης από τα πλοία. Είναι η αρχή που καθορίζει διεθνή πρότυπα για την ασφάλεια, την προστασία και τις περιβαλλοντικές επιδόσεις της διεθνούς ναυτιλίας. Ο κύριος ρόλος του είναι η διαμόρφωση δίκαιου και αποτελεσματικού ρυθμιστικού πλαισίου του ναυτιλιακού κλάδου, το οποίο να είναι παγκοσμίως αποδεκτό και να εφαρμόζεται παγκοσμίως. 
            
            
               Η συμμετοχή στον ΔΝΟ είναι ανοικτή σε όλα τα κράτη, όλα δε τα κράτη μέλη της ΕΕ είναι μέλη του ΔΝΟ. Οι σχέσεις της ΕΕ με τον ΔΝΟ βασίζονται κυρίως στη συμφωνία συνεργασίας και συντονισμού που συνήφθη μεταξύ του Διακυβερνητικού Ναυτιλιακού Συμβουλευτικού Οργανισμού (IMCO) και της Επιτροπής των Ευρωπαϊκών Κοινοτήτων το 1974.
            
            
               Η Συνέλευση του ΔΝΟ είναι το διοικητικό όργανο του οργανισμού. Απαρτίζεται από όλα τα κράτη μέλη του ΔΝΟ, συνεδριάζει κάθε δύο χρόνια και μπορεί να θεσπίζει μέτρα που έχουν συμφωνηθεί και στις πέντε κύριες επιτροπές του ΔΝΟ. Μεταξύ αυτών των πέντε επιτροπών συγκαταλέγονται η Επιτροπή Ναυτιλιακής Ασφάλειας (MSC) και η Επιτροπή Προστασίας Θαλάσσιου Περιβάλλοντος (MEPC).
            
            
               2.3.Η προβλεπόμενη πράξη της Συνέλευσης του ΔΝΟ 
            
            
               Από τις 6 έως τις 15 Δεκεμβρίου 2021, κατά τη διάρκεια της 32ης συνόδου της, η Συνέλευση πρόκειται να εγκρίνει τροποποιήσεις στις κατευθυντήριες γραμμές βάσει του εναρμονισμένου συστήματος ελέγχου και πιστοποίησης.
            
            
               Σκοπός των προς έγκριση τροποποιήσεων είναι η επικαιροποίηση των κατευθυντήριων γραμμών ώστε να αποτυπώνουν τις απαιτήσεις που απορρέουν από τροποποιήσεις των σχετικών υποχρεωτικών πράξεων που τίθενται σε ισχύ έως και την 31η Δεκεμβρίου 2021. 
            
            
               3.Θέση που πρέπει να ληφθεί εξ ονόματος της Ένωσης
            
            
               3.1.Έγκριση των κατευθυντήριων γραμμών ελέγχου βάσει του εναρμονισμένου συστήματος ελέγχου και πιστοποίησης του 2021 και ανάκληση του A.1140(31)
            
            
               Η υποεπιτροπή για την εφαρμογή υποχρεώσεων από αρχές σημαίας πλοίων, προκάτοχος της υποεπιτροπής για την εφαρμογή των πράξεων του ΔΝΟ (III), συμφώνησε να αναθεωρεί τις κατευθυντήριες γραμμές ελέγχου του HSSC σε συνεχή βάση. Ως εκ τούτου, οι κατευθυντήριες γραμμές ελέγχου επικαιροποιούνται σε κάθε σύνοδο της Συνέλευσης του ΔΝΟ. Η τελευταία έκδοση των κατευθυντήριων γραμμών ελέγχου περιλαμβάνεται στο ψήφισμα A.1140(31) και εγκρίθηκε κατά την31η σύνοδο της Συνέλευσης, το 2019. 
            
         
         
            
               Κατά την 6η σύνοδό της, η ΙΙΙ συγκρότησε την ομάδα αλληλογραφίας σχετικά με την αναθεώρηση των κατευθυντήριων γραμμών ελέγχου βάσει του HSSC και του μη εξαντλητικού καταλόγου των υποχρεώσεων δυνάμει πράξεων που σχετίζονται με τον κώδικα εφαρμογής των πράξεων του ΔΝΟ (κώδικας ΙΙΙ), υπό τον συντονισμό της Κίνας. Τούτο είχε γίνει κατά τον ίδιο τρόπο σε προηγούμενες συνόδους της III. 
            
            
               Ζητήθηκε από την ομάδα αλληλογραφίας να συνεχίσει να καταρτίζει σχέδια τροποποιήσεων των κατευθυντήριων γραμμών ελέγχου. Τα εν λόγω σχέδια απορρέουν από τις τροποποιήσεις των σχετικών υποχρεωτικών πράξεων που πρόκειται να τεθούν σε ισχύ έως και την 31η Δεκεμβρίου 2021, λαμβάνοντας υπόψη τα αποτελέσματα των συνόδων της MEPC και της MSC. Η έγκριση των επικαιροποιημένων κατευθυντήριων γραμμών ελέγχου του HSSC και η ανάκληση του ψηφίσματος A.1140(31), η οποία περιέχει τις ισχύουσες κατευθυντήριες γραμμές, θα εγκριθούν κατά την 104η σύνοδο της MSC και την 77η σύνοδο της MEPC. Μετά την έγκρισή του και από τις δύο επιτροπές, το σχέδιο ψηφίσματος θα παραπεμφθεί προς έγκριση στην Α 32. 
            
            
               Η τακτική επανεξέταση διασφαλίζει ότι οι κατευθυντήριες γραμμές ελέγχου του HSSC παραμένουν επικαιροποιημένες. Η προς έγκριση επικαιροποίηση διευκρινίζει, μεταξύ άλλων, ότι οι ληγμένοι συσσωρευτές, οι οποίοι συμμορφώνονταν με τις απαιτήσεις της παραγράφου 12.6 του παραρτήματος του ψηφίσματος MSC.149(77), δεν θα μπορούν να χρησιμοποιηθούν για κανέναν άλλον σκοπό πλην της εξέτασης και του ελέγχου της λειτουργίας αμφίδρομων συσκευών ασύρματης τηλεφωνίας VHF. Ως εκ τούτου, η Ένωση θα πρέπει να υποστηρίξει τις εν λόγω τροποποιήσεις, καθώς θα διασφαλίσουν ότι οι κατευθυντήριες γραμμές ελέγχου λαμβάνουν υπόψη τις νέες εξελίξεις.
            
            
               3.2.Σχετική νομοθεσία της ΕΕ και αρμοδιότητα της ΕΕ
            
            
               Ο κανονισμός (ΕΚ) αριθ. 391/2009
                  1
                θεσπίζει κοινούς κανόνες και πρότυπα για τους οργανισμούς επιθεώρησης και ελέγχου πλοίων. Το κριτήριο που περιλαμβάνεται στο παράρτημα Ι μέρος Β σημείο 7 στοιχείο ια) του κανονισμού απαιτεί από έναν αναγνωρισμένο οργανισμό να διασφαλίζει ότι οι θεσμοθετημένοι έλεγχοι και επιθεωρήσεις διενεργούνται σύμφωνα με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης που έχει εγκριθεί από τον ΔΝΟ.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος της συμφωνίας
                  2
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               4.1.2.Εφαρμογή στην προκειμένη περίπτωση
            
            
               Η Συνέλευση του ΔΝΟ είναι όργανο που έχει συσταθεί με συμφωνία, και συγκεκριμένα με τη σύμβαση περί Διεθνούς Ναυτιλιακού Οργανισμού.
            
            
               Η πράξη την οποία καλείται να εγκρίνει η Συνέλευση αποτελεί πράξη που παράγει έννομα αποτελέσματα. Η προς έγκριση πράξη επηρεάζει με καθοριστικό τρόπο το περιεχόμενο του κανονισμού (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων. Τούτο οφείλεται στο ότι απαιτεί από έναν αναγνωρισμένο οργανισμό να διασφαλίζει ότι οι θεσμοθετημένοι έλεγχοι και επιθεωρήσεις διενεργούνται σύμφωνα με τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης που έχει εγκριθεί από τον ΔΝΟ.
            
            
               Η προς έγκριση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έγκριση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έγκριση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
         
         
            
               Ο κύριος στόχος και το περιεχόμενο της προς έγκριση πράξης αφορούν τις θαλάσσιες μεταφορές. Συνεπώς, η ουσιαστική νομική βάση της προτεινόμενης απόφασης είναι το άρθρο 100 παράγραφος 2 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0352 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης κατά την 32η Συνέλευση του Διεθνούς Ναυτιλιακού Οργανισμού σχετικά με την έγκριση τροποποιήσεων των κατευθυντήριων γραμμών βάσει του εναρμονισμένου συστήματος ελέγχου και πιστοποίησης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Σύμβαση περί Διεθνούς Ναυτιλιακού Οργανισμού («ΔΝΟ») άρχισε να ισχύει στις 17 Μαρτίου 1958. 
            
            
               (2)Ο ΔΝΟ είναι ειδικευμένος οργανισμός των Ηνωμένων Εθνών που είναι αρμόδιος για την ασφάλεια και την προστασία της ναυτιλίας και την πρόληψη της θαλάσσιας και της ατμοσφαιρικής ρύπανσης από τα πλοία. Όλα τα κράτη μέλη της Ένωσης είναι μέλη του ΔΝΟ. Η Ένωση δεν είναι μέλος του ΔΝΟ.
            
            
               (3)Σύμφωνα με το άρθρο 15 στοιχείο ι) της συμφωνίας, η Συνέλευση μπορεί να εγκρίνει στα μέλη κανονισμούς και κατευθυντήριες γραμμές σχετικά με την ασφάλεια της ναυτιλίας, την πρόληψη και τον έλεγχο της θαλάσσιας ρύπανσης από τα πλοία και άλλα ζητήματα που αφορούν τις επιπτώσεις της ναυτιλίας στο θαλάσσιο περιβάλλον και τα οποία έχουν ανατεθεί στον Οργανισμό στο πλαίσιο ή βάσει διεθνών πράξεων, ή την έγκριση τροποποιήσεων τέτοιων κανονισμών και κατευθυντήριων γραμμών που παραπέμπονται σε αυτήν. 
            
            
               (4)Η Συνέλευση του ΔΝΟ, κατά την 32η σύνοδό της από τις 6 έως τις 15 Δεκεμβρίου 2021, πρόκειται να εγκρίνει τις κατευθυντήριες γραμμές ελέγχου βάσει του εναρμονισμένου συστήματος ελέγχου και πιστοποίησης (HSSC) του 2021, και να ανακαλέσει το ψήφισμα Α.1140 (31) της Συνέλευσης του ΔΝΟ, το οποίο περιέχει τις κατευθυντήριες γραμμές ελέγχου του HSSC του 2019.
            
            
               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης κατά την 32η σύνοδο της Συνέλευσης του ΔΝΟ, διότι οι τροποποιήσεις των κατευθυντήριων γραμμών ελέγχου του HSSC θα επηρεάζουν με καθοριστικό τρόπο το περιεχόμενο του ενωσιακού δικαίου, και συγκεκριμένα τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων. 
            
            
               (6)Η έγκριση των κατευθυντήριων γραμμών ελέγχου του HSSC του 2021 και η ανάκληση των κατευθυντήριων γραμμών ελέγχου του HSSC του 2019 αποτελούν μέρος τακτικής επανεξέτασης. Ως εκ τούτου, η Ένωση θα πρέπει να υποστηρίξει τις εν λόγω τροποποιήσεις, καθώς θα διασφαλίσουν ότι οι κατευθυντήριες γραμμές ελέγχου του HSSC παραμένουν επικαιροποιημένες.
            
            
               (7)Η θέση της Ένωσης πρέπει να διατυπωθεί από τα κράτη μέλη της Ένωσης που είναι μέλη της Συνέλευσης του ΔΝΟ, τα οποία ενεργούν από κοινού,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί εξ ονόματος της Ένωσης στην 32η σύνοδο της Συνέλευσης του Διεθνούς Ναυτιλιακού Οργανισμού («ΔΝΟ») είναι ότι συμφωνεί με την έγκριση των κατευθυντήριων γραμμών ελέγχου βάσει του εναρμονισμένου συστήματος ελέγχου και πιστοποίησης του 2021, όπως ορίζεται στο έγγραφο III 7/17/Add.1, ενότητα 8 και παράρτημα 6, και την επακόλουθη ανάκληση του ψηφίσματος Α.1140(31) της Συνέλευσης του ΔΝΟ.
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη της Συνέλευσης του ΔΝΟ, τα οποία ενεργούν από κοινού.
            
            
               Άρθρο 3
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο/Η Πρόεδρος
               
            
         
         
            
                  
                     (1)
                  
                        Κανονισμός (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων· ΕΕ L 131 της 28.5.2009, σ. 11.
               
               
                  
                     (2)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64. 
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.